
C&uam materiam hac in commentatione trac¬ 
tandam suscepi, amplectitur thema, quod summi 
practicae medicinae momenti esse nemo fere infitias 
ibit. Quam multum pendeat ex dijudicatione, quid 
exploratio physica tanto cum studio recentioribus 
temporibus exculta non modo ad cognoscendos pec¬ 
toris morbos, sed etiam ad curandos eos profuerit, 
opus non est affirmare. Merito mirum videtur, quod 
quaestio, quos fructus haec amplificatio scientiae 
nostrae diagnosticae praxi protulerit, nunquam adhuc 
diligentius tractata est, quod nemo adhuc operam 
dedit, ut accuratius exquireret, quas medendi muta¬ 
tiones usus stethoscopii et plessimetri attulerit. Non 
ignoro difficultatem talis conatus, neque in animo 
mihi esse potest, in programmate aliquot paginas 
longo tam arduam quaestionem in omnes partes tam 
copiose, quam par est, explicare. Sufficit mihi, ad 
gravissima haec investiganda hic omnino tantum 
instigare breviterque monere, quid inprimis intersit 
in practica methodi exploratoriae dignitate aestiman¬ 
da, quatenus ea, quae ex illa sequuntur, attingant 
praesertim morbi notitiam sanandi indicationes con¬ 
stituentem , ad quos in medendo errores haec me¬ 
thodus temere percepta et leviter adhibita ducere 
possit, et majori otio reservabo, de omnibus 

his rebus miuus strictim agere, quam nunc facere 
cogor. 

Quum autem publice de hoc themate sententiam 
meam proferre audeam, simul periculum agnosco, 
cui me expono, ne perperam intelligar. Auscultatio 
et percussio nondum omnibus medicis communes 
evaserunt, et illi, qui tardiores sunt, quam ut usum 
illarum sibi vindicare studeant, lubenter excusatione 
utuntur, commoda in praxin exinde capienda magna 
non esse. Equidem et verbo et facto satis me de¬ 
monstrasse puto, me cohorti illorum adnumerandum 
non esse, et longe abesse, ut magnam horum diag¬ 
nosticorum auxiliorum dignitatem ignorem; sed non 
minus longe abest a me contraria illa opinio, cogni¬ 
tis signis acusticis morborum pectoris, optimam quo¬ 
que viam ad sanandos eos simul apertam esse — 
quod demonstrare hujus commentationis erit. 

Ea, quae ex physica exploratione sequuntur, 
tam arcte cohaerent cum iis, quae anatomia patho¬ 
logica edocti sumus, ut prius nonnulla dicenda mihi 
esse putem de vi, quam haec ad naturam morbi 
cognoscendam exercet, antequam de exploratoria 
methodo ipsa agam.; aoiq te 

Morbus est turbatio processus vitalis, quam 
mutationibus quibusdam materiei organicae se mani¬ 
festare necesse est. Nulla enim vis, nulla functio¬ 
num turbatio, nisi materie simul vicissitudini objecta, 
quia vis et materies ex physices doctrina insepara¬ 
biles cogitandae sunt. In materie igitur, in organis 
morbus patescat oportet. Materies sensibus aperta 
est, ejusque mutationes sensibus percipi possunt, 
ideoque ex studio harum etiam maximum — forsan 
unicum — lucrum ad morbos cognoscendos eosdem- 
que sanandos exspectandum erit. Hoc studium con¬ 
tinet anatomia pathologica, chemia pathologica; — • 

statura materiei organicae quodammodo exploratio 
physica nos edocet. Ergo ea, quae ex his scientiae 
partibus sequuntur, fundamentum omnis diagnoseos 
omnisque therapiae. 

Quis terminos artis medicinae exculta anatomia 
pathologica eximie dilatatos esse neget? Ouantus 
est numerus errorum, quos culter anatomicus pate¬ 
fecit! Qui medicus, cui vera naturae cognitio cordi 
est, recens studium chemiae organicae, quae cum 
pathologia connubium fere inire conatur, non effert, 
et quis laetae spei se non committit, in hoc connu- 
bio pathologiae fundinam non minus gravem apertum 
iri, quam ex anatomia pathologica diligentissime ex¬ 
culta ei prodiit? Et nonne similia praestat explora¬ 
tio physica? Nonne medico vivum tractanti, prae¬ 
sertim in morbis pectoris, cultrum anatomicum fere 
compensat? Nonne fiducia, qua nunc temporis ex¬ 
cavationes, solidificationes pulmonum, completionem 
eorum muco vel sanguine, emphysema, exsudatum 
fluidum, solidum aeriumve in pleurae et pericardii 
sacco, cordis hypertrophiam, dilatationem, valvula¬ 
rum vitia etc. stethoscopii et plessimetri ope sola 
cognoscere valemus, nonne maxima admiratione 
digna est? 

Haec utilitas in dubium vocari non potest. Nemo 
infitias ibit, scientiam certum et verum commodum 
ex subtilissima indagatione materiei morbo mutatae 
percipere necesse esse, et contentis oculis hujus¬ 
modi studia, quae de die in diem repetuntur et 
augentur, spectare possumus; nam magni eventus, 
sive pristinos errores removent, sive ad recens de¬ 
tecta se referunt, hic deesse nequeunt. 

Alia autem quaestio est, nonne ii, qui hanc scru¬ 
tandi viam praecipuo cum amore sequuntur, facile 
quoad praepositum indagationi suae finem in errores 

incidant, nonne etiam crebro, nitentes falsis praemis¬ 
sis, ad nimiam aestimationem studiorum a se prae¬ 
cipue cultorum atque ita ad falsas theorias, falsas 
conclusiones et errores in medendo deducantur. 

Respondent hoc novissima artis medicinae tem¬ 
pora. Opinio, in materiei organicae mutatione fidam 
morbi effigiem esse datam, recentiori scholae orga- 
nopathologicae, pathologiae locali, originem praebuit, 
cujus uberrima proles Broussaismus est. Huic plena 
morbi cognitio aperta et erat et est, si mutatio lo¬ 
calis organi alicujus patescit. Huic methodo non 
parum inest illecebrarum. In cadavere mutata mani¬ 
bus et oculis arripis; habes adspectum corporis de¬ 
licti. Quam simplex videtur, ex his evidenter sub¬ 
stratis ipsis de eo processu retrorsum conjecturam 
facere, quo mutatio illa effecta est. Ouam paratis¬ 
sima Francogallorum schola, hac concludendi ratione 
illecta, fuerit, semper et ubique inflammationem 
tantum videre atque exinde agere, satis constat. 
Haec scrutandi via habebatur unica ingenua; in ana- 
tomia pathologica certa et immutabilis basis morbo¬ 
rum cognitionis inventa esse credebatur: omnibus 
vanis de pathogenia fabulis coram hoc vero funda¬ 
mento, quo nitebantur, finem impositum esse volebant. 

Integra meditatio mox docuit, in hac opinione 
multum illusionis inesse; anatomiam pathologicam, 
quamvis gravissimos ei progressus debeamus, tamen 
nos non tanto propius, quanto exspectabatur, ad ve¬ 
ram naturae morborum cognitionem simulque ad 
praestantiorem curam adduxisse. Atque hoc ex na¬ 
tura rei ipsius patet, rr a&i otis aoniiaHq 'u\a 

1) Quamquam innumerae manus ex Morga¬ 
gni et inprimis Bichati temporibus valde studio¬ 
sae erant, anatomiam pathologicam colendi et noti¬ 
tiam materiei morbo mutatae in hanc partum prorsus 

explendi, affirmare tamen non ausim, iis, quae adhuc 
acta et reperta sunt, etiam revera immensam ma¬ 
teriam quodammodo jam ut superatam licere pu¬ 
tari. Cadaver nobis productum ex aliquo processus 
morbosi stadio offert; quot autem disquisitioni¬ 
bus opus est, ut ex his singulis statibus, qui in 
hoc producto apparent, totus processus construi 
possit! An vero omnino rudis mutatio anatomica, 
quam in cadavere reperimus, sola processum morbi 
materiem convertentis refert? Num quis ex residuo, 
quod post chemicam operationem in vase remanet, 
certo dicere audebit, ex quo processu hoc caput 
mortuum ortum sit? Bene de nobis, si jam eo per¬ 
venissemus , ut omnes status morbosos materiei af¬ 
fectae in singulari quoque casu nobis ante oculos 
proponere possemus ! Sed quam multa debiles nos¬ 
tros sensus effugiunt, et quam manca adhuc scientia 
ipsa nostra pathologico-anatomica! Quot mutationes 
organorum sunt, quae sensibus nostris longum per 
tempus aditum prohibent! Atque etiam si in hanc 
partem omnia praestita forent, tamen tum demum, 
quum chemia pathologica pariter ac anatomia patho- 
logia exculta erit, dici potest, cognitioni materiei 
morbo mutatae propius nos accessisse. Quam longe 
autem ab hoc fine absimus,, opus non est disserere. 

2) Etiamsi ponimus, anatomiam pathologicam 
et chemiam pathologicam nobis omnia, quae in se 
tenent occulta, aperuisse, tamen neutiquam arcanum 
processus morbi ejusque originis ipsum nobis mani¬ 
festum est. Ex nostris ipsorum meditationibus tum 
etiam addere eognimur, ut res in corpore inventas, 
ut ortum mutationum materiei interpretemur, ut ani¬ 
mus disjectis membris uniens vinculum reperiat. 
Subito hic hypotheses emergere videmus, et falsae 
doctrinae, quamvis longe in cognitione mutationum 

organicarum progressi simus, non minus facile vale¬ 
bunt, quam eo tempore, quo notitia accuratior cor¬ 
poris morbo mutati parca erat. Est superbiae fidu¬ 
cia sui nimiaque ipsius aestimatione impletae, vitio 
liberos nos putare, cujus majores nostros arguimus, 
si impedimentum in progressu litterarum nos remo¬ 
visse putamus, quod, ut expediatur, fortasse nunquam 
studiis animi humani continget. Nolim male intelligi. 
Nemo anatomiam pathologicam et chemiam patholo¬ 
gicam pluris aestimat, quam ego; et nemini magis 
cordi est, quam mihi, ut literae in hanc partem ter¬ 
minos suos magis magisque propagent: munio me 
tantum a falsa et inani opinione, nos, quia huic prae¬ 
sertim scientiae generi operam navamus, vinculis 
nos liberasse, quae adhuc progressum litterarum 
vinctum tenuerunt, nos feliciter scopulos praetervehi, 
ad quos majores nostri cum systematibus suis com- 
pellerunt. Alii sunt scopuli, — sed semper manent 
scopuli. Non dico, anatomiam pathologicam et che¬ 
miam pathologicam innumeros errores non seposuisse 
nec in posterum seposituras esse. Ouot exempla 
proferri possent, inprimis quod attinet ad interpre¬ 
tationem singulorum morbi symptomatum, quae fau¬ 
stam reformationem demonstrent, quam illi scientiae 
parti summo cum studio excultae debemus! Ouod 
autem ad intellectum processus morbi ipsius pertinet, 
qui maxime necessarius esset, ut inde medendi in¬ 
dicationes rationi convenientes construeremus, 
nunc ut antea male se habet. Quin imo fortasse in 
hac parte etiam regressus eo fecimus, quod oculus, 
nimis parti et singulis affixus, quominus universum 
exciperet, impediebatur. An doctrinae, quae recen¬ 
tius nobis tempus, exempli gratia, de inflammatione, 
de processibus pseudoplasticis, de malacia, de exan¬ 
thematibus etc. edidit, multo meliores sunt, quam 

hypotheses veterum? An cura, quam in his doctri¬ 
nis ponimus, prosperior est? Audeo dicere, licet 
in anatomia et chemia pathologica longe processe¬ 
rimus, nos non plus aegrotorum sanare, quam prio¬ 
ribus temporibus sanati sunt, therapiam hodie ut antea 
potius ex experientia quam ex penitiore cognitione 
pathogeniae salutarissimas fruges capere, et con¬ 
fusionem systematum therapeuticorum, in qua nos 
vivimus, ubi allopathia, homoeopathia, hydropathia, 
magnetismus etc. de principatu contendere videntur, 
cum nostra ignominia testimonium dare, nos longe 
abesse, ut lapidem sapientum detexerimus. 

Pathologica ergo anatomia nos mutationes tan¬ 
tum organorum edocet: residua morbi processus ma¬ 
teriei adhaerentia. Hucusque res evidenter proba¬ 
tae, quas observatione capere valemus. Interpreta¬ 
tio autem rerum harum inventarum pendet ab intel¬ 
lectu et ingenio singuli cujusque observatoris: 
hic observatio desinit et theoria incipit. 

Idem in explorationem physicam transferri po¬ 
test. Hujus ope nihil aliud cognoscimus, quam cer¬ 
tos status physicos organorum, velut bronchios 
muco repletos, parenchyma pulmonum densatum, 
cavum pleurae fluido impletum, normalem sanguinis 
circulationem per cordis orificia impeditam — et compa¬ 
ratione et conjectura ex his statibus physicis explo¬ 
ratoria methodo repertis concludimus porro ad pro-, 
cessus morbi ipsos, quibus producti esse possunt. 

Hoc est igitur ministerium, quod exploratio 
physica nobis fert quoad diagnostieen. Est nobis in 
illa praestans subsidium, quo inprimis de certis sta¬ 
tibus physicis organorum respirationis et circulatio¬ 
nis nobis firmiorem notitiam parare possumus. Sed 
nihil aliud cognoscimus quam, exempli gratia, par¬ 
tem aliquam pulmonum aere carentem, impermeabi- 

lera, condensatam esse. Combinatione ingeniosa, 
comparatione signorum una praesentium vel succe¬ 
dentium nobis fortasse etiam persuadere possumus, 
condensationem non compressione pulmonis extrinse¬ 
cus, sed infiltratione sanguinis, exsudata massa in¬ 
tra pulmonum parenchyma ipsum effectam esse. De¬ 
nique series conclusionum et argumentationum nos 
eo perducere potest, ut auxilio auscultationis et per¬ 
cussionis fiducia satis magna verisimilem statum pa- 
thologico-anatomicum organorum pectoris destinemus. 

Ouura autem antea demonstrare studui, propter 
pathologicam anatomiam pathologiam constructione 
hypothesium, quae in naturam morbi descendant, non 
supersedere, idem dici potest de doctrina explora¬ 
tionis physicae in multis partibus anatomiae pa¬ 
thologicae proxime appropinquantis. 

Qui id sibi confitetur, idem etiam tuebitur se 
a nimia aestimatione lucri, quod ex justo usu phy¬ 
sicae methodi exploratoriae fieri potest. Agnoscet 
eam pretiosum adminiculum explorationis. Talis ta¬ 
men jejunitas in utilitate methodi acusticae dijudi¬ 
canda non est communis. Ii ipsi, qui ex anatomia 
pathologia sola explicationem naturae morborum 
exspectant, explorationem physicam in gradum effe¬ 
runt, qui ei non debet. 

Symptomata localia pathologico - anatomica sig¬ 
nis acusticis reperta sunt illis fundamenta judicii de 
pathogenia saepe tenuissimi et una vel summa nor¬ 
ma ad curandi methodum eligendam. Si autem diag¬ 
nosis solummodo circumscriptam seriem signorum 
organismi aegroti respicit, neglectis ceteris vitae 
aegrae manifestationibus, fieri non aliter potest, 
quam utj quamvis permagna aestimatione per se 
medico auscultanti digna sint, utique tamen valde 
imperfecta morbi imago reddatur. Defensores veri 

methodi exploratoriae etiam ab ejusmodi incusationi¬ 
bus merito se munient. Longe a me quoque abest, 
ut aliquam culpam illis praestantibus diagnoseos ad¬ 
miniculis ipsis tribuam, sed mihi tantum in animo 
est ostendere, quae incommoda ex male percepta 
et injusta usurpatione eorum oriri possint. Sed hoc 
quoque reticere non possum, me sat saepe adfuisse 
et vidisse, medicos iis, quae auscultatione et per¬ 
cussione ut certa invenerant, contentos, parum am¬ 
plius reliquum organismi statum, aegri molestias, 
indolem reactionis, anamnesin etc. curasse et simu¬ 
lae ex. gr. hepatisatio pulmonis vel exsudatum in 
endocardio signis acusticis destinatum esset, etiam 
jam curandi modum extra dubium fuisse. Haec est 
morbi cognitio, unam tantum partem spectans, quae 
neutiquam de utilitate explorationis physicae detra¬ 
hit, sed, ut jam dixi, tantum ineptam aestimationem 
indiciorum ex ea captorum patefacit. 

Praesumsi in his, medicum, qui methodo ex¬ 
ploratoria ut adminiculo diagnostico utitur, etiam 
perfecte exercitationem sibi comparasse, ut hoc sig¬ 
norum genus juste percipere et dijudicare possit. 
Sed saepenumero experientia, eaque tristi edoctus 
sum, tantum abesse, ut peritia et facilitas, stethos- 
copii et plessimetri adhibendi, omnibus illis medicis 
communis sit, qui his instrumentis utuntur, ut pro 
medicorum cohorte pauci tantum reperiantur, qui ne¬ 
cessariam exercitationem et fiduciam sibi parave¬ 
runt, magna tamen copia eorum, qui errorum maxi¬ 
me variorum convinci possunt. Praeceptori clinico 
sat saepe occasio fit, sibi persuadendi, quam varia 
discipulorum indoles res practicas arripiendi et cul¬ 
tura sensuum sit, praesertim, quod attinet ad aus¬ 
cultationem et percussionem, neutiquam omnibus 
subtilitatem illam audiendi esse , sine qua fiducia in 

adhibenda hac methodo exploratoria parari non potest. 
Auscultatio et percussio praeterea exercitationem 
perpetuam requirit; qua qui aliquamdiu caret, non- 
nunquam ab initio eam incipere oportet, ut denuo 
subtilibus strepituum discriminibus aures adsuescat. 
Dolendum sane est, quod hodie etiam medici sunt 
haud pauci, quos, licet paratissimo animo sint, prop¬ 
ter parvum aegrotorum numerum, a quibus vocan¬ 
tur, occasio idonea deficit, ut auditum satis exerci¬ 
tatum servare possint. Quid autem sequi necesse 
est, si conjecturae tam incerto fundamento nitentes 
rationem medendi regunt? Ac tamen saepissime hoc 
fit — auscultator imperitus ex signis male perceptis 
pneumoniam se reperire putat atque audacter san¬ 
guinem profundit, — aut respirationem bronchialem 
pro vesiculari habet et tum demum obstupescit et 
resipiscit, quum in necrotomia pulmonem, quem in¬ 
tegrum opinabatur, hepatisatione diffusa correptum 
invenit. Nonne ejusmodi medici melius agant, si ab 
exploratione physica prorsus abstinent aut saltem ea 
ad sanandi indicia eligenda et constituenda non mo¬ 
ventur, in medio relinquo. 

Relictis his casibus injucundis, qui non explo¬ 
ratoriae methodo ipsi, sed iis, qui illa utuntur, vi¬ 
tio vertendi sunt, magni momenti esse censeo quae¬ 
rere , quatenus ea, quae signis acusticis in singulis 
morbis reperitintur, adhuc veram utilitatem prac- 
ticam praebeant i. e. praecipue ad medendi metho¬ 
dum eligendam valeant. 

Exempla nobis sint inflammationes pectoris or¬ 
ganorum, quas in hanc partem accuratiore contem¬ 
platione dignabimur. 

Exploratione physica instituta haec destinare 
possumus: 

1) in bronchitide membranae bronchialis intumes- 

centiam et impletionem bronchiorum secreto 
adesse; 

2) in pneumonia .infiltrationem cruentam, hepatisa- 
itionem, retrogressum hepatisationis in infiltra¬ 
tionem et exinde in integrum pulmonis statum; 

3) in pleuritide exsudatum fluidum, incrementum 
ejus, resorptionem, coagulationem pseudomem- 
branosam, concretionem inter pleuram costalem 
et pulmonalem; 

4) in pericarditide idem; 

5) in endocarditide depositionem coagulationum 
fibrinosarum in valvulis. 

Hi sunt status physici pectoris organorum, quos 
plessimetrum et stethoscopium indicere valent. At 
num hi status physici semper in iisdem morbi pro¬ 
cessibus internis nituntur et num cognitio eorum 
sufficit, ut ulla sanandi indicatio ex ea petatur? 
Priusquam ad hanc quaestionem respondere possu¬ 
mus, alia quaedam absolvenda est: in quo consistat 
natura inflammationis et num id, quod inflammatio 
nominetur, semper unum idemque sit. Localis in¬ 
flammationis origo ad stasin sanguinis in vasis ca¬ 
pillaribus membri cujusdam reduci potest, ex qua 
stasi plasticum vel aliud exsudatum in circumjacen¬ 
tia telae spatia infiltratur. Estne autem hisce pa- 
thogenia cujusque inflammationis declarata et cer¬ 
tum curae fundamentum ponitur? Nihilne amplius 
opus est, quam hanc stasin removere et qua ratione 
hoc effici potest? An semper semperque solummodo 
antiphlogosi? Hanc stasin sanguinis sub diversis¬ 
simis et localibus et universalibus conditionibus oriri 
videmus. Hic irritatione locali, ibi paralysi locali 
excitatur, — hic obvenit una cum indole sanguinis 
magno nisu plastico excellentis,—illic sunt homines 
chlorosi, scorbuto, typho affecti cum dissoluta san- 



14 


guinis natura, in quibus locum aliquem occupat etc. 
Sic etiam percussione et auscultatione sub diversis¬ 
simis , quas diximus, conditionibus saepe hepasita- 
tionem, infiltrationem cruentam vel exsudatum cog¬ 
noscimus. Nunc vero aliquis quaerat, ad quid haec 
cognitio duxerit. Ecce, nonnullos dicentes audimus, 
utilitatem explorationis physicae. In chlorotica, in 
typhoso, ubi propter naturam sanguinis certo nemo 
pneumoniam, pleuritidem, vel pericarditidemdivinare 
ausus esset, horum morborum sedem eruimus et sic 
unicam sanandi viam—antiphlogosim— reperimus; quis 
audebit, post documenta tam evidentia magnam prac- 
ticam utilitatem auscultationis et percussionis negare? 

Isti sub his conditionibus statu universali et 
ceteris symptomatibus, quae singularis casus obtu¬ 
lit, deterriti non sunt, quominus stasin signis acu- 
stis repertam et recens productum in pulmone et 
pleura venaesectionibus tractarent. Attamen quae¬ 
rere licebit, quid ad talem curandi rationem nos im¬ 
pulerit et quantum ea profuerint. 

Videmus autem crebro in externis partibus chlo- 
roticarum, scorbuticorum et typhosorum infiltratio- 
nes serosas et cruentas, oedemata, ecchymoses, in- 
durationes telae cellulosae, parotitides, decubitum 
gangraenosum sub oculis nostris oriri, quae longe 
alio modo metimur, ac illas stases organorum inter¬ 
norum, et quae forti antiphlogosi reprimere merito 
veremur, quia in illis processibus localibus nihil vi¬ 
demus, quod non ab universo morbi processu depen¬ 
deat; potius connexus internus inter universalem 
morbi processum et producta recens in loco quodam 
formata, quae illius legibus parent, negari nequit. 
Aut omnes ejusmodi processus morbosi, sive in in¬ 
ternis sive in externis organis sedem habent, pari¬ 
bus legibus tractandi sunt, — aut apertissimae in- 

consequentiae nos reos reddimus. Si autem naturae 
illorum morbi processuum secundum experientiam me¬ 
thodus debilitans apta non est, — si stasis exter¬ 
narum partium, quae ab his morbi processibus de¬ 
pendent eorumque legibus obediunt, sine antiphlo- 
gosi vel etiam methodo prorsus contraria se solvere 
valet, diversae rationes ad internorum organorum 
stases, quae illis morbi processibus productae sunt, 
sanandas valere non possunt. 

Auscultatione et percussione sola, non respecto 
universali aegroti statu et processu morboso toto, 
qui stasin producit, in tali casu ad rationem medendi 
eligendam moveri, periculosissimum censeo et fon¬ 
tem magnorum in therapia peccatorum. Haec revera 
committi, saepissime videre licet. Ouoties videmus, 
medicos, qui unum tantum inflammationis genus 
cognitum habent, et hoc ubique odorantur, constituta 
diagnosi physica, non curantes sanguinis inopiam 
et virium collapsum, sanguinem mittere et antipla- 
stice operari, ut phantasma inflammationis depellant! 
Splendidis eventibus talem methodum coronari, quae 
ad indicationem tota aegri valetudine jussam utique 
contradictio in adjecto manet, mihi nunquam persua¬ 
dere potui, e contrario saepissime hunc inconsequen¬ 
tem curandi modum parum procedere vidi. 

Possuntne autem illae stases nulla alia, ac an- 
tiphlogosi vel antiplasticis remediis solvi ? Id ipsum 
dubito. 

Locus non est , de discrimine inter stasin a ct i ¬ 
vam sive hypersthenicam et passivam longius 
disserere. Tanquam localis processus in vasis ca¬ 
pillaribus aegroti organi stasis semper passiva est, 
stagnatione sanguinis, dilatatione vasorum capilla¬ 
rium et exsudatione materiei plasticae extra vasa 
effecta. In activam transit stasis, prout se habet 

ad reactionem reliqui organismi — quam diffusa sit 
illa reactio, num valde vehemens sit et praesertim 
in vasis sanguiferis sub forma febris synochalis 
se manifestet. Etiam in illa stasi, quae initio cum 
magno gradu reactionis conjuncta est, ad ultimum 
exstat stadium, ubi reactio languescit, ubi fortasse 
relaxatio quaedam et remissio adauctis secretionibus 
(crisibus) obvenit, aut vis organorum secernentium 
alio modo excitatur, — ubi tamen localis status or¬ 
gani aegroti neutiquam plane ad normam rediit, ubi 
etiam semper gradus quidam impletionis sanguinis, 
exsudati, intumescentiae etc. durat-id, quod praeci¬ 
pue descriptum est ut stadium passivum, chro¬ 
nicum inflammationis. Nusquam hanc longinquita¬ 
tem, et has sequelas imflammationis melius obser¬ 
vare licet, quam in externis partibus, post phleg- 
monem, erysipelas, in ophthalmiis etc. Paria au¬ 
tem etiam post phlogosin organorum internorum ex¬ 
sistunt, atque ita exempli causa in pneumonia, pletu 
resia activum inflammationis stadium i. e. cum reac¬ 
tione acriore conjunctum plurimam in partem aut 
plane praeteriisse et tamen pulmo in statu infiltra- 
tionis cruentae vel oedematosae, hepatisationis et 
exsudati diu etiam plus minusve perstare potest. 
Quum haec vicissitudo naturae inflammationis partium 
externarum incidit, in locuto methodi fortiter anti- 
phlogisticae contra priorem reactionem synochalem 
adhibitae potius exspectativam vel eam substituimus, 
qua resorptionem adjuvare nos posse credimus , aut 
si pars inflammata remediis externis applicandis pa¬ 
tet, utimur etiam localiter remediis, quibus contrac- 
tilitas vasorum et telae partis excitatur, quo facto 
crebro, praecipue in ophthalmiis, cito decrementum 
hyperaemiae passivae cognoscimus. 

In curandis internorum organorum statibus ab his 

rationibus sat frequenter receditur. Et hic quoque 
satis crebro vidi, ex. gr. in pneumoniis, quam diu 
stethoscopium et plessimetrum infiltrationem vel he- 
patisationem pulmonum indicebant, neutiquamrespecta 
universa reactione, in venaesectionibus aliisque re¬ 
mediis debilitantibus tam diu perseveratum esse, do¬ 
nec sanguis defuit aut tamen nimia virium prostra¬ 
tio aegroti medicum credere cogebat, jam sat esse 
actum. Quid tibi videretur de medico, qui ex. c. 
apud erysipelas tam diu hirudines applicaret, quam 
diu durities et intumescentia telae cellulosae adesset? 
Exempla similia sexcenta proferri possunt. Non ig¬ 
noro , responderi mihi posse, pulmonem vel pleuram 
nec in statu sano, nec aegroto cum organis illis ex¬ 
ternis comparabilem esse, et quo major dignitas vi¬ 
talis organi alicujus, eo magis necessarias esse san¬ 
guinis missiones in inflammationibus. De hoc plane 
consentio. Hic autem sermo non est de activo in¬ 
flammationis stadio, sed de sequelis ejus-atque pro¬ 
ductis. Aegrotantis Vitae periculum impendet , non 
tantum ex locali materiei mutatione , sed etiam ex 
ratione reactionis cuncti organismi. Si materiei mu¬ 
tatio organum ad vivendum necessarium tam diffuse 
occupavit, ut functionibus suis impar reddatur, con¬ 
ditio aliqua continuationis vitae exstincta est. Sed 
organum etiam minus extense affectum esse potest 
et tamen periculo vitae obstante — et hoc saepe 
reactione tantum totius organismi judicari potest. 
Quam late hic pateat campus, quam multae variatio¬ 
nes sint, observatio quotidiana docet. Vide quaeso, 
quoties apud pneumonias, quae ex physicis signis 
exiguam tantum parenchymatis partem tenent, gravis 
et animi et virium depressio ab illis discrepet et ti¬ 
morem eventus pessimi excitet. In altera parte saepe 
organismus multo torpidius se habet ad affectionem, 

quae, physicis signis aestimata, jam dimensione sua 
multo grandiorem reactionem exspectare fecit. Quam 
rationem nunc medicus practicus in eligenda cura 
sequi debet ? An exempli gratia ad missiones san¬ 
guinis iis, quae exploratio acustica eum de physico 
organi statu docet, — an sensibus aegroti ipsius, — 
an natura reactionis universalis i. e. febris, — an 
habitu et constitutione aegri duci debet ? Haec in¬ 
terrogatio longe abest a solutione; responsum diffi¬ 
cile et summi in praxim momenti est. In aegroto 
aliquo homine, excellente robusta sive sanguinea 
constitutione, omnia physica pneumoniae signa inve¬ 
nimus , una cum exquisitis symptomatibus summae 
dyspnoeae, doloribus laterum, coenaesthesia depressa 
— una cum vehemente reactioni febrili, quis in tali 
casu dubitabit, venam incidere? quis dubitabit, ve- 
naesectionem repetere , si praeterea eruor e vena 
fusus grandem suam fibrinae copiam formatione cru¬ 
stae phlogisticae et perfecta coagulatione ostendit? 
Hi autem • casus, in quibus medicus practicus vix 
haesitare potest, minime crebriores sunt. Dubiis 
casibus praeceptum dari solet, localia pneumoniae 
symptomata plus valere debere ad curam — et his 
praesertim repetitio venaeseetionum significatur — 
quam signa febrilia. Antequam auscultatio et per¬ 
cussio in praxiii transiit, inprimis dyspnoea, dolor 
pectoris, tussis, sputa respiciebantur et quamdiu 
haec symptomata vehementius perstabant, continuatio 
venaeseetionum prorsus necessaria habebatur. Ex 
tempore, quo stethoscopium et plessimetrum in 
usum venerunt, multis medicis physica signa normam 
curae praescripserunt. Concedo , his signis crebro 
effici, ut mutationes status physici organi aegroti 
pedetentim sequi queamus. Saepe certo satis in 
pneumoniis dicere possumus, quam diu pulmo infil- 


Aratione fluida teneatur, sequimur transitum in con¬ 
densationem parenchymatis, ejusque expansionem, 
cognoscimus liquescentium exsudati plastici in am¬ 
bitu hepatisationis, audimus, quomodo paulatim haec 
liquescentia simulque reditus ad statum integrum 
crescat etc. Haec omnia perpulchra sunt. Sed nos 
ne divinamus quidem, quomodo in singulari casu 
hae mutationes regressivae in statu physico organi 
alicujus ad universam organismi vitam sanationem 
parantem, ad peculiarem internum morbi processum 
atque ita etiam ad nostras therapeuticas actiones se 
habeant. Dico, regressivam morbi metamorphosin — 
non tam quoad formam suam localem, quam in con¬ 
ditionibus suis ad totum organismum, a quo separata 
nunquam cogitari potest et debet — aliquantum tem¬ 
poris optime procedere posse, exploratione acustica 
nullam mutationem status physici organi manifestante, 
quin imo signis exploratoriis iis , quae expansionem 
localis mutationis morbosae indicere videntur. Sae¬ 
pissime praeterito semestri tempore in clinico Erlan- 
gensi occasios mihi data erat, eos casus pneumoniae 
producendi, in quibus signa acustica hepatisationi 
propria longum per tempus permanserunt, postquam 
omnia vel plurima symptomata, quae aegroto pneu- 
mopathiam prodebant, evanuerant vel minuta erant, 
postquam crises bene procedebant, febris desierat, — 
denique apud aegrotos, qui se ipsi -tam recreatos 
sentiebant, ut etiam dimitti cuperent. Saepe subito^ 
postquam hac ratione secundum euphoriam aegroti, 
defectum febris, reditum virium-pneumonia -soluta 
esse videbatur, tum etiam signa physica adhuc im¬ 
mutata regrediebantur. Nonne is, qui in talibus ca¬ 
sibus haec signa acustica normam agendi faceret atque 
ideo continuationem potentis curae necessariam habe¬ 
ret, damnum afferret aut saltem morbum protraheret? 

In theoria quidem vitium agnoscitur, in singu¬ 
lis tantum signis sanandi indicationes ponere; i n 
theoria medicus quisque fatebitur, veram esse regu¬ 
lam , totam tantum intuitionem omnium morbi symp¬ 
tomatum et constitutionis singularis aegroti medicum 
in eligendis remediis ducere debere. In praxi longe 
aliter est, — et itero, saepissime in casibus, quales 
supra retuli, me vidisse, medicos physicis tantum 
signis in pneumoniis, minime respicientes statum 
universalem, querelas aegroti et febrim, ad nimias 
sanguinis missiones motos esse, — saepissime eos 
vidi triumphantes, quod auscultatio et percussio sibi 
hic continuationem pneumoniae indiceret, quum ta¬ 
men omnia symptomata aegrum molestantia omnisque 
febris deessent. 

Nolim hic tam perperam intelligi, tanquam ho-- 
minem, cujus pulmo ex signis physicis mutationem 
materiei prodit, si etiam alia symptomata localia vel 
febrilia desunt, sanum existimem. Equidem e con¬ 
trario summis virtutibus explorationis physicae ad- 
numero, quod certissime nobis persuadet, organum 
nondum in statu integro esse. Non impugno conti¬ 
nuationem morbosi pulmonum status — impugno tan¬ 
tum interpretationem hujus quoad morbi processum 
illum statum producentem, interpretationem conditio¬ 
nis suae ad organismum universum atque ea, quae 
exinde a multis medicis therapiae derivata sunt. 

Hoc unum exemplum nunc, ubi otium mihi 
deest, copiosius hanc gravem materiam pertractandi, 
sufficiat, quod demonstret, etiam ab hac parte ex¬ 
plorationem physicam quoad practicam dignitatem et 
utilitatem nondum satis aestimatam esse — eam et 
ab altera parte justo pluris fieri, et ab altera justo 
minoris duci. 

Quin haec exempla ubere multiplicari possint, 

nemo fere dubitabit, cui potestas est, ad cubitos 
aegrorum de hac re experientiam colligendi. Moneo 
tantum, quae infausta, ut mihi quidem persuasum 
est, multis aegrotis ex opinione prodierint, omnem 
strepitum in corde auditum indicere endocarditidem 
aut organicum cordis vitium, et reservo mihi, alio 
loco hanc materiam uberius, quam hic fieri potest, 
perscrutari. 

Mea omnino tantum interfuit, hic monstrare: 

1) eum, qui non perfectissimam peritiam atque fa¬ 
cilitatem, methodum exploratoriam adhibendi, sibi com¬ 
parat et in hac exercitatione se tenet, melius agere, 
in aegrotis inquirendis plane illa abstinere, quum 
semper conclusiones, quae falsis praemissis nitun¬ 
tur, ad errores perducant — hic autem conjecturae 
practicae vitae humanae damnum afferant; 

2) explorationem acusticam nihil amplius nos 
docere, quam physicos organorum aegrotorum status 
atque ex iis solis, ceteris conditionibus aegroti or¬ 
ganismi non respectis, salutares indicationes hauriri 
non posse, solam perceptionem illarum mutationum 
aure cognitarum non magis internam morbi naturam 
nos docere (et haec tantum cognitio viam therapiae 
verae patefacere potest!), quam solam perceptionem 
mutationum pathologico - anatomicarum;' 

:t) utique jam experientiam docere, tempus 
esse, de his aberrationibus dehortari. 



